ANC-afvaardiging op pad na RuslandRussiese minister van buitelandse sake Sergei Lawrof en Suid-Afrikaanse minister van internasionale betrekkinge Naledi Pandor (R) tydens Lawrof se besoek aan Suid-Afrika (Foto: PHILL MAGAKOE / AFP) Die ANC het Saterdag aangekondig dat hy van sy senior amptenare na Rusland gaan stuur om die Russiese president, Wladimir Poetin, se party te ontmoet. Obed Bapela, ondervoorsitter van die subkomitee vir betrekkinge in die ANC, sal in samesprekings met Verenigde Rusland fokus op “die herkalibrering van die globale orde om die gevolge van nieu-kolonialisme en die voorheen heersende unipolêre wêreld om te keer”, sê die ANC. Verenigde Rusland is Rusland se grootste politieke party en ŉ jarelange bondgenoot en vriend van die ANC. In die afvaardiging is Alvin Botes, ŉ lid van die nasionale uitvoerende komitee (NUK) en adjunkminister van internasionale betrekkinge en samewerking. Daar word verwag dat die afvaardiging ook sal deelneem aan die eerste internasionale organiseringskomitee van die interpartyforum, wat progressiewe sowel as broederlike bewegings en politieke partye van Afrika, Asië en Latyns-Amerika insluit. Die afvaardiging sal by sy terugkeer aan die NUK verslag doen en die publiek op die hoogte hou van die missie en die planne van die interpartyforum. Naledi Pandor, minister van internasionale betrekkinge en samewerking, het vandeesweek dit weer eens duidelik gemaak dat Rusland Suid-Afrika se “vriend” is. “En terwyl ons vriende regoor die wêreld het, kan ons nie skielike vyande word op versoek van ander nie,” het Pandor Donderdag by die opening van die gesamentlike interregeringskomitee van Suid-Afrika en Rusland oor handel en ekonomiese samewerking in Pretoria gesê. Dié vergadering is bygewoon deur Alexander Kozlof, Russiese minister van nasionale hulpbronne en omgewing. “Daar is sommige wat nie wil hê dat ons nie betrekkinge met ŉ ou historiese vriend moet hê nie. Ons het dit duidelik gemaak dat Rusland ŉ vriend is, en ons het al baie, baie jare lank samewerkende vennootskappe,” het Pandor gesê. Soos vroeër berig was Suid-Afrika een van 32 lidlande van die Algemene Vergadering van die Verenigde Nasies (VN) wat in Februarie vanjaar buite stemming gebly het oor die resolusie dat Rusland al sy troepe onmiddellik, heeltemal en onvoorwaardelik aan Oekraïne moet onttrek. Die Suid-Afrikaanse regering het met sy besluit om buite stemming te bly aangedui dat hy neutraal wil bly om steeds goeie bande met albei lande te kan handhaaf. Die Suid-Afrikaanse regering het ook in Januarie die rooi tapyt vir Rusland se minister van buitelandse sake, Sergei Lavrov, uitgerol en het in Februarie ook ŉ gesamentlike militêre oefening saam met China en Rusland gehad. Volgens Jaco Kleynhans, hoof van internasionale skakeling by die Solidariteit Beweging, klou Suid-Afrika aan Rusland se rokspante vas weens ideologiese en historiese faktore. “Suid-Afrika is ideologies aangetrokke tot Rusland en het ŉ historiese en romantiese beeld van die Sowiëtunie se kommunistiese en sosialistiese uitkyke. Wat die regering egter nie begryp nie, is dat Rusland nie meer ŉ kommunistiese land is nie,” het Kleynhans gesê. Volgens Kleynhans het Suid-Afrika ook ’n “historiese lojaliteit” teenoor Rusland, ŉ land wat Suid-Afrika tydens die apartheidsjare ondersteun het.